**Informatīvais ziņojums "P****ar Eiropas Cilvēktiesību tiesas 2019. gada 10. janvāra spriedumu** **lietā "*Ēcis pret Latviju*""**

**1. Ievads**

Eiropas Cilvēktiesību tiesa (turpmāk – ECT) 2019. gada 10. janvāra spriedumā lietā "*Ēcis pret Latviju*" (turpmāk – Spriedums) nolēma, ka ir noticis Eiropas Cilvēka tiesību un pamatbrīvību aizsardzības konvencijas (turpmāk – Konvencija) 14. panta (diskriminācijas aizliegums), skatot to kopsakarā ar 8. pantu (tiesības uz ģimenes dzīves neaizskaramību), pārkāpums. Iesniegumā iesniedzējs sūdzējās, ka viņam, izciešot sodu slēgtajā cietumā par sevišķi smaga nozieguma izdarīšanu, netika atļauts īslaicīgi atstāt brīvības atņemšanas iestādi sakarā ar tuva radinieka nāvi. Iesniedzējs savu situāciju salīdzināja ar sievietēm, kuras, ja tiek notiesātas par tāda paša smaguma nozieguma izdarīšanu, soda izciešanu uzsāk daļēji slēgtajā cietumā un līdz ar to var saņemt atļauju īslaicīgi atstāt brīvības atņemšanas iestādi sakarā ar tuva radinieka nāvi. ECT secināja, ka absolūts aizliegums notiesātajiem vīriešiem īslaicīgi atstāt cietumu, lai apmeklētu tuva radinieka bēres, nekādā veidā nesekmē nepieciešamību nodrošināt notiesāto sieviešu īpašās vajadzības. Tāpat ECT secināja, ka atteikumam izskatīt pieteicēja lūgumu apmeklēt tēva bēres, pamatojot to ar soda izciešanas režīmu, kas noteikts, pamatojoties uz viņa dzimumu, nav pamatota un objektīva iemesla un līdz ar to šāda attieksme bija diskriminējoša (*Sprieduma 93. un 94. punkts*).

Izskatot jautājumu par minēto Spriedumu, Ministru kabinets 2019. gada 26. marta sēdē nolēma, ka pēc Sprieduma spēkā stāšanās Tieslietu ministrijai, pieaicinot Latvijas pārstāvja starptautiskajās cilvēktiesību institūcijās biroju, jāsagatavo vērtējums par Latvijas Sodu izpildes kodeksā (turpmāk – Kodekss) ietverto normatīvo regulējumu, kas nosaka kārtību, kādā notiesātās personas var lūgt atļauju īslaicīgi atstāt brīvības atņemšanas iestādi sakarā ar tuva radinieka nāvi, ņemot vērā ECT secinājumus Spriedumā, un jāiesniedz izskatīšanai Ministru kabinetā informatīvais ziņojums par secinājumiem (prot. Nr. 16 47. § 5. punkts).

Ņemot vērā minēto, Tieslietu ministrija sadarbībā ar Latvijas pārstāvja starptautiskajās cilvēktiesību institūcijās biroju, ir sagatavojusi šo informatīvo ziņojumu.

Izskatot jautājumu par Spriedumu, papildus jāņem vērā arī Latvijas Republikas Satversmes tiesas 2019. gada 7. novembra spriedums lietā Nr. 2018-25-01 "Par Latvijas Sodu izpildes kodeksa 50.4 panta atbilstību Latvijas Republikas Satversmes 91. pantam" (turpmāk – ST spriedums). ST spriedumā Kodeksa 50.4 pants, ciktāl tajā paredzētajai atšķirīgajai attieksmei pret notiesātajiem vīriešiem nav objektīva un saprātīga pamata, tika atzīts par neatbilstošu Latvijas Republikas Satversmes 91. pantam un spēkā neesošu no 2021. gada 1. maija. ST spriedumā norādīts, ka "tiesiskais regulējums, kas tikai pēc dzimuma kritērija, neņemot vērā katras notiesātās personas individuālās vajadzības un riskus, notiesātajiem vīriešiem paredz stingrāku soda izciešanas režīmu, kā arī no tā izrietošas atšķirīgas tiesības un ierobežojumus (īpaši tiesību uz privāto dzīvi ierobežojumus) salīdzinājumā ar notiesātajām sievietēm, nenodrošina notiesāto vīriešu tiesību ievērošanu. Tas arī notiesāto vīriešu ģimenēm nenodrošina tādu pašu aizsardzību kā notiesāto sieviešu ģimenēm un citstarp aizskar notiesāto vīriešu bērnu vislabākās intereses" (*ST sprieduma 29.2. punkts*).

Kaut arī no minētā ST sprieduma izriet nepieciešamība izvērtēt daudz plašāku jautājumu loku, kas skar brīvības atņemšanas soda izciešanas kārtību sievietēm un vīriešiem, tomēr viens no tiem ir arī Spriedumā izvērtētais Kodeksa regulējums par kārtību, kādā notiesātie var lūgt īslaicīgi atstāt brīvības atņemšanas iestādi, lai apmeklētu radinieka bēres.

Izskatot jautājumu, jāņem vērā arī tas, ka Latvijas Republikas Satversmes tiesa 2019. gada 13. decembrī ierosināja jaunu lietu Nr. 2019-32-01 "Par Latvijas Sodu izpildes kodeksa 49.2 panta pirmās daļas atbilstību Latvijas Republikas Satversmes 91. panta otrajam teikumam un 96. pantam". Latvijas Republikas Satversmes 91. panta otrais teikums noteic, ka cilvēka tiesības tiek īstenotas bez jebkādas diskriminācijas. Latvijas Republikas Satversmes 96. pants noteic, ka ikvienam ir tiesības uz privātās dzīves, mājokļa un korespondences neaizskaramību. Lēmumā par minētās lietas ierosināšanu norādīts, ka no pieteikuma secināms, ka apstrīdētā norma paredz izņēmuma gadījumus, kad notiesātajam ir tiesības īslaicīgi atstāt brīvības atņemšanas teritoriju saistībā ar tuva radinieka nāvi. Tajā nav paredzētas tiesības īslaicīgi atstāt brīvības atņemšanas iestādes teritoriju notiesātajam, kas sodu izcieš slēgtajā cietumā (slēgtajā cietumā sodu izcieš vīrieši).

**2. Esošais Kodeksa regulējums par notiesātā tiesībām īslaicīgi atstāt brīvības atņemšanas iestādi**

Kārtība, kādā notiesātais var lūgt atļauju īslaicīgi atstāt brīvības atņemšanas iestādi, lai apmeklētu tuva radinieka bēres, un kārtība, kādā tiek izskatīts notiesātā lūgums, ir noteikta Kodeksa 49.2 pantā. Šobrīd no spēkā esošā Kodeksa 49.2 panta izriet, ka tiesības īslaicīgi atstāt brīvības atņemšanas iestādes teritoriju līdz 5 diennaktīm sakarā ar tuva radinieka nāvi ir paredzētas ierobežotam notiesāto lokam, proti, tikai tiem notiesātajiem, kas izcieš sodu daļēji slēgtā cietuma soda izciešanas režīma augstākajā pakāpē, atklātajā cietumā vai audzināšanas iestādē nepilngadīgajiem. Apcietinātajiem šādas tiesības Apcietinājumā turēšanas kārtības likums (turpmāk – Likums) neparedz.

Proti, šobrīd Kodeksa 49.2 panta pirmā daļa noteic, ka notiesātais, kas sodu izcieš daļēji slēgtā cietuma soda izciešanas režīma augstākajā pakāpē, atklātajā cietumā vai audzināšanas iestādē nepilngadīgajiem, ar rakstveida iesniegumu brīvības atņemšanas iestādes priekšniekam var lūgt atļauju īslaicīgi atstāt brīvības atņemšanas iestādes teritoriju līdz 5 diennaktīm sakarā ar tuva radinieka nāvi vai smagu slimību, kas apdraud slimā dzīvību. No minētā izriet, ka šobrīd tiesības lūgt atļauju īslaicīgi atstāt brīvības atņemšanas iestādes teritoriju, lai apmeklētu radinieka bēres, ir tikai ierobežotam notiesāto lokam. Līdz ar to tiesības lūgt atļauju īslaicīgi atstāt brīvības atņemšanas iestādes teritoriju, lai apmeklētu tuva radinieka bēres, nav notiesātajiem, kas izcieš sodu slēgtajā cietumā (gan zemākajā, gan vidējā, gan augstākajā soda izciešanas režīma pakāpē), kā arī notiesātajiem, kas izcieš sodu daļēji slēgtā cietuma soda izciešanas režīma zemākajā pakāpē.

Atbilstoši šobrīd Kodeksā esošajai brīvības atņemšanas soda izpildes kārtībai:

1) slēgtajā cietumā sodu izcieš ar brīvības atņemšanu notiesātie vīrieši par smaga vai sevišķi smaga nozieguma izdarīšanu, kā arī notiesātie, kas pārvietoti no daļēji slēgtā cietuma par rupjiem vai sistemātiskiem režīma pārkāpumiem (Kodeksa 50.4 panta pirmā daļa);

2) daļēji slēgtajā cietumā sodu izcieš:

* sievietes par tīša nozieguma izdarīšanu;
* vīrieši par tīša mazāk smaga nozieguma izdarīšanu;
* notiesātie par mazāk smaga nozieguma aiz neuzmanības izdarīšanu, ja viņi agrāk izcietuši sodu brīvības atņemšanas iestādē, par kuru sodāmība nav noņemta vai dzēsta;
* notiesātie par mazāk smaga nozieguma aiz neuzmanības izdarīšanu, ja piespriesta brīvības atņemšana uz laiku, ilgāku par trim, bet ne ilgāku par astoņiem gadiem;
* vīrieši par smaga vai sevišķi smaga nozieguma izdarīšanu, ja viņi līdz nozieguma izdarīšanai nebija sasnieguši astoņpadsmit gadu vecumu;
* personas, kurām naudas sods aizstāts ar brīvības atņemšanu;
* personas, kurām neizciestais papildsods — probācijas uzraudzība — aizstāts ar brīvības atņemšanu;
* notiesātie, kas pārvietoti no slēgtajiem cietumiem;
* notiesātie, kas pārvietoti no atklātajiem cietumiem sakarā ar rupjiem vai sistemātiskiem disciplīnas pārkāpumiem;
* notiesātie, kas pārvietoti no audzināšanas iestādes nepilngadīgajiem pēc pilngadības sasniegšanas, ja viņi sodīti par smaga vai sevišķi smaga nozieguma izdarīšanu.

No minētā izriet, ka par smaga un sevišķi smaga nozieguma izdarīšanu ar brīvības atņemšanu notiesātie pilngadīgie vīrieši tiesības lūgt atļauju īslaicīgi atstāt brīvības atņemšanas iestādi, lai apmeklētu tuva radinieka bēres, iegūst tikai tad, ja viņi, virzoties soda progresīvās izpildes sistēmā, no slēgtā cietuma soda izciešanas režīma zemākās pakāpes ir nonākuši līdz daļēji slēgtā cietuma soda izciešanas režīma augstākajai pakāpei.

Ņemot vērā esošo Kodeksa regulējumu, ar brīvības atņemšanu notiesāti vīrieši par smaga un sevišķi smaga nozieguma izdarīšanu daļēji slēgtā cietuma soda izciešanas režīma augstākajā pakāpē (ātrākais) nonāk pēc izciestas vismaz ½ no piespriestā soda. Savukārt pilngadīgas sievietes, kas notiesātas ar brīvības atņemšanu par smaga un sevišķi smaga nozieguma izdarīšanu, daļēji slēgtā cietuma soda izciešanas režīma augstākajā pakāpē nonāk (ātrākais) pēc izciestas vismaz ¼ no piespriestā soda. Līdz ar to atbilstoši Kodeksā noteiktajam ar brīvības atņemšanu notiesāti pilngadīgi vīrieši par smaga un sevišķi smaga nozieguma izdarīšanu tiesības lūgt atļauju īslaicīgi atstāt brīvības atņemšanas iestādi, lai apmeklētu tuva radinieka bēres, iegūst vēlāk, nekā par tāda paša smaguma nozieguma izdarīšanu notiesātas sievietes.

Turklāt šobrīd atbilstoši Kodeksā noteiktajai kārtībai notiesātā lūgums īslaicīgi atstāt brīvības atņemšanas iestādes teritoriju tiek rūpīgi izvērtēts atbilstoši noteiktiem kritērijiem, lai novērstu iespējamu sabiedrības drošības apdraudējumu. Kodeksa 49.2 pantā paredzētās tiesības lūgt īslaicīgi atstāt brīvības atņemšanas iestādes teritoriju negarantē to, ka šāda atļauja notiesātajam tiks dota. Piemēram, atbilstoši Kodeksa 49.2 panta sestās daļas 3. punktā noteiktajam brīvības atņemšanas iestādes priekšnieks neatļauj notiesātajam īslaicīgi atstāt brīvības atņemšanas iestādes teritoriju, ja notiesātais iepriekš neattaisnojošu iemeslu dēļ nav atgriezies brīvības atņemšanas iestādē atļaujā īslaicīgi atstāt brīvības atņemšanas iestādi norādītajā laikā. Šāda tiesību ierobežojuma, kas tiesības lūgt atļauju īslaicīgi atstāt brīvības atņemšanas iestādi paredz tikai ierobežotam notiesāto lokam, mērķis ir sabiedrības drošība.

**3. Nepieciešamie grozījumi esošajā brīvības atņemšanas soda izpildes regulējumā**

Lai novērstu Spriedumā konstatēto cilvēktiesību pārkāpumu, Tieslietu ministrija izvērtēja spēkā esošā Kodeksa un Likuma regulējumu un konstatēja, ka pastāv saudzējošāks līdzeklis, kas mazāk ierobežotu minētās Latvijas Republikas Satversmē noteiktās notiesāto un apcietināto tiesības, un vienlaikus nodrošinātu sabiedrības drošību. Ņemot vērā minēto, lai nodrošinātu Sprieduma izpildi, kā arī, lai preventīvi risinātu Latvijas Republikas Satversmes tiesas ierosinātajā lietā Nr. 2019-32-01 apstrīdētās normas iespējamo neatbilstību Latvijas Republikas Satversmei, Tieslietu ministrija izstrādāja priekšlikumus grozījumiem Kodeksā un Likumā un 2020. gada 9. martā nosūtīja vēstuli Saeimas Aizsardzības, iekšlietu un korupcijas novēršanas komisijai (Nr. 1-11/854) ar lūgumu izvērtēt iespēju minētos priekšlikumus grozījumiem Kodeksā un Likumā atbilstoši Saeimas kārtības ruļļa 79. panta pirmās daļas 3. punktam iesniegt Saeimā kā Saeimas Aizsardzības, iekšlietu un korupcijas novēršanas komisijas iniciatīvu.

Priekšlikums grozījumiem paredz Kodeksā ieviest jaunu 49.4 pantu, nosakot kārtību, kādā jebkurš notiesātais (neatkarīgi no soda izciešanas režīma) var vērsties pie brīvības atņemšanas iestādes priekšnieka ar lūgumu atļaut atvadīties no miruša radinieka brīvības atņemšanas iestādes teritorijā. Proti, priekšlikums paredz Kodeksu papildināt ar 49.4 pantu šādā redakcijā:

"**49.4 pants. Notiesātā tiesības atvadīties no miruša radinieka**

Notiesātais ar rakstveida iesniegumu brīvības atņemšanas iestādes priekšniekam var lūgt atļaut atvadīties no miruša radinieka brīvības atņemšanas iestādes teritorijā brīvības atņemšanas iestādes pārstāvja klātbūtnē (vizuālās kontroles apstākļos).

Šī panta pirmajā daļā minētajā iesniegumā notiesātais norāda vēlamo atvadīšanās datumu un laiku. Iesniegumam notiesātais pievieno radinieka miršanas apliecības kopiju un radniecību apliecinošu dokumentu kopijas.

Šajā pantā minētās tiesības attiecas uz gadījumiem, kad miris notiesātā vecāks, bērns, adoptētājs, brālis, māsa, vectēvs, vecomāte, mazbērns vai laulātais."

Iesniegumā notiesātajam būs jānorāda vēlamais atvadīšanās datums un laiks, kā arī jāpievieno radinieka miršanas apliecības kopija un radniecību apliecinošu dokumentu kopijas. Ar jēdzienu "radinieks" minētā panta izpratnē tiek aptverts tas pats tuvinieku loks, kas jau šobrīd ir noteikts Kodeksa 45. panta trešajā daļā. Atvadīšanās no radinieka notiks brīvības atņemšanas iestādes pārstāvja klātbūtnē (vizuālās kontroles apstākļos). Šāds atvadīšanās organizācijas veids ļaus nodrošināt notiesātajam iespēju atvadīties no radinieka un vienlaikus ievērojami samazinās iespējamo ieslodzījuma vietas un sabiedrības drošības apdraudējumu, ko varētu radīt bīstamu personu atrašanās sabiedrībā.

Turklāt atbilstoši Ieslodzījuma vietu pārvaldes sniegtajai informācijai jau šobrīd, ievērojot labas pārvaldības principu, praksē notiesātajiem, kuriem Kodeksā nav paredzētas tiesības lūgt atļauju īslaicīgi atstāt brīvības atņemšanas iestādi, lai apmeklētu radinieka bēres, nereti tiek nodrošināta iespēja atvadīties no mirušā radinieka brīvības atņemšanas iestādes teritorijā. Proti, notiesātā radinieka mirstīgās atliekas tiek nogādātas brīvības atņemšanas iestādē, un notiesātajam tiek nodrošināta iespēja atvadīties no mirušā radinieka brīvības atņemšanas iestādes teritorijā.

Līdzīgs risinājums ietverts arī Tieslietu ministrijas izstrādātajos priekšlikumos grozījumiem Likumā. Proti, priekšlikumi grozījumiem Likumā paredz papildināt Likumu ar 13.2 pantu šādā redakcijā:

"**13.2 pants. Apcietinātā tiesības atvadīties no miruša radinieka**

(1) Apcietinātais ar rakstveida iesniegumu izmeklēšanas cietuma priekšniekam var lūgt atļaut atvadīties no miruša radinieka izmeklēšanas cietuma teritorijā izmeklēšanas cietuma administrācijas pārstāvja klātbūtnē (vizuālās kontroles apstākļos).

(2) Šī panta pirmajā daļā minētajā iesniegumā apcietinātais norāda vēlamo atvadīšanās datumu un laiku. Iesniegumam apcietinātais pievieno radinieka miršanas apliecības kopiju un radniecību apliecinošu dokumentu kopijas."

Tāpat paredzēti nepieciešamie grozījumi Likumi 13. panta pirmajā daļā, paredzot jaunu attiecīgo tiesību veidu apcietinātajiem.

Tādējādi ar minētajiem priekšlikumiem tiks būtiski paplašinātas ieslodzīto iespējas atvadīties no radinieka un to nodrošināšana notiks veidā, kas neapdraud sabiedrības drošību. Notiesāto grupa, kam šobrīd ir iespēja lūgt īslaicīgi atstāt brīvības atņemšanas iestādi, lai apmeklētu tuva radinieka bēres 2020. gada 17. februārī bija salīdzinoši neliela – 343 notiesātie (daļēji slēgtā cietuma soda izciešanas režīma augstākajā pakāpē sodu izcieta 247 notiesātie, atklātajā cietumā – 77 notiesātie un audzināšanas iestādē nepilngadīgajiem – 19 notiesātie). Savukārt jaunais regulējums ļaus šādas tiesības īstenot visiem notiesātajiem (2020. gada 17. februārī ieslodzījuma vietās atradās 2441 notiesātais) un apcietinātajiem (941 apcietinātais).

**Tādējādi priekšlikumos ietvertie grozījumi Kodeksā un Likumā novērš Spriedumā konstatēto problēmu un rada iespēju visiem notiesātajiem, neatkarīgi no soda izciešanas režīma, un apcietinātajiem atvadīties no radinieka ieslodzījuma vietas teritorijā.** Ar šo priekšlikumu pieņemšanu tiks nodrošināta Sprieduma izpilde.

Tāpat priekšlikumos ietverto kārtību varēs piemērot arī tajos gadījumos, kad notiesātajam, kam ir tiesības lūgt atļauju atstāt cietumu saskaņā ar Kodeksa 49.2 pantu, netiks atļauts īslaicīgi atstāt brīvības atņemšanas iestādes teritoriju, lai apmeklētu radinieka bēres. Proti, minētajā gadījumā notiesātais varēs lūgt brīvības atņemšanas iestādes priekšniekam atļauju atvadīties no radinieka brīvības atņemšanas iestādes teritorijā.

Papildus informējam, ka Tieslietu ministrija sagatavos un iesniegs atsevišķu informatīvo ziņojumu par turpmāko rīcību saistībā ar ST spriedumu, kurā izdarītie secinājumi tik nopietni skar ieslodzījuma vietu sistēmu, ka tā izpilde esošajā cietumu infrastruktūrā nav iespējama.

Ministru prezidenta biedrs,

tieslietu ministrs Jānis Bordāns

Šileikiste 67046125

laura.sileikiste@tm.gov.lv